Source: https://radu-tudor.ro/scandalul-acoperitilor-din-justitie-csm-sesizeaza-csat/
Timestamp: 2018-07-23 16:56:53+00:00
Document Index: 37401657

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ']

Scandalul acoperitilor din justitie. CSM sesizeaza CSAT | Radu Tudor
Home Articole Scandalul acoperitilor din justitie. CSM sesizeaza CSAT
Scandalul acoperitilor din justitie. CSM sesizeaza CSAT
Plenul CSM a luat în discuție în ședința de miercuri solicitarea Uniunii Naționale a Judecătorilor din România de a se face “demersurile necesare” în vederea verificării și eliminării eventualilor ofițeri acoperiți din magistratură și a se cere clarificări în acest sens de la Serviciul Român de Informații.
“Uniunea Națională a Judecătorilor din România, profund îngrijorată față de recentele declarații publice potrivit cărora în rândul magistraților ar exista ofițeri acoperiți ai serviciilor secrete, precum și că instanțele de judecată au devenit “câmp tactic” al serviciilor de informații, a solicitat azi, 11 mai 2015, CSM, garantul independenței justiției, să verifice dacă toți procurorii și judecătorii respectă interdicția de a nu fi lucrători de orice fel ai serviciilor de informații, iar rezultatul să fie făcut public, pentru restabilirea încrederii în justiție”, se arăta în comunicatul UNJR transmis luni AGERPRES.
De asemenea, UNJR a solicitat CSM să ceară “de urgență clarificări publice” SRI, care trebuie să explice corpului de magistrați și societății ce înseamnă concret “câmp tactic” când vine vorba despre justiție și care sunt mijloacele prin care serviciul operează în respectivul “câmp tactic”.
“SRI trebuie, de asemenea, să explice care este cadrul legal ce permite acestui serviciu să își mențină “interesul/ atenția până la soluționarea definitivă a fiecărei cauze”, în ce constă în mod efectiv acest “interes”, care sunt limitele sale, de ce garanții este însoțit și ce control se exercită asupra sa”, a precizat sursa citată.
UNJR a arătat că prima solicitare vine în urma afirmațiilor fostului șef de stat, conform cărora, până în 2004, au existat “ofițeri acoperiți printre magistrați”, aceștia fiind “șantajabili” din cauza faptului că au încălcat Constituția din 1991.
“Aceste declarații ale unui fost președinte sunt zguduitoare, deoarece afirmă că până în 2004 se știe că au existat persoane în rândul magistraților care au încălcat legea sistematic, fiind în conflict de interese. Același fost șef al Consiliului Suprem de Apărare al Țării afirmă că după 2004 a cerut serviciilor să îi retragă pe cei acoperiți din justiție, însă nu știe dacă acest lucru s-a întâmplat”, se sublinia în comunicat.
Potrivit UNJR, prin folosirea acestei “vulnerabilități”, speculată repetat în spațiul public, se formează “un nou tip de presiune pe justiție”, care afectează negativ munca fiecărui magistrat, prin aceea că se inoculează opiniei publice percepția că acești magistrați nu ar fi independenți.
“A doua solicitare către Consiliul Superior al Magistraturii vine în urma unui interviu dat de directorul Direcției Juridice a Serviciului Român de Informații, care escaladează afirmațiile fostului președinte și afirmă că instanța de judecată a devenit “câmp tactic” de operațiuni al serviciilor de informații. De asemenea, acesta afirmă în același interviu că “în prezent ne menținem interesul/ atenția până la soluționarea definitivă a fiecărei cauze din instanță”, a menționat UNJR.
Înțelegând importanța misiunii pe care SRI o are în prezervarea securității naționale, UNJR subliniază că “orice depășire a acestui cadru legal nu face decât să vulnerabilizeze atât sistemul judiciar, cât și însuși serviciul de informații”.
“UNJR consideră că declarațiile menționate ridică o îndoială întemeiată asupra independenței întregului sistem judiciar, iar neîncrederea creată poate fi înlăturată numai prin verificarea temeinică și reală a declarațiilor date anual de magistrați cum că nu sunt și nu au fost ofițeri acoperiți, cu consecința înlăturării din magistratură a celor ce au încălcat această obligație”, mai menționa UNJR.
“Până în prezent, însă, nu s-a făcut o verificare a acestor declarații. În lumina acestui fapt, UNJR consideră că CSM, ca și garant al independenței justiției, are competența și ar trebui să fie prima instituție interesată să ceară CSAT să verifice dacă declarațiile magistraților sunt reale sau nu”, a arătat UNJR.
“Aveți un instrument prevăzut de lege care nu a fost aplicat din păcate de 10 ani (…), pe care vă rog să-l puneți în practică, respectiv art. 7 din Legea 303/2004, care spune foarte clar că CSAT trebuie să facă verificări pentru fiecare procuror și judecător dacă este sau nu este informator sau colaborator al serviciilor de informații”, a susținut Dumbravă, adăugând că toate declarațiile magistraților se află la CSM și pot fi transmise CSAT.
Previous articleAdministratiei Cimitirelor si Crematoriilor Umane va invita la opereta. La Bellu !
Next articleAdrian Nastase : “Exista o Romanie agresivă, urâtă, hidoasă, tupeistă”
Obs May 13, 2015 at 14:24
Si cum pot fi depistati, daca sunt acoperiti ?! Fie ca se deconspira singuri, fie ca o face serviciul caruia ii apartine tot ilegal este. Asta este lumea muncii de informatii din toata lumea.
Mădălin May 13, 2015 at 17:03
Ilegală este și prezența acoperiților în justiție și în presă.
Nicăieri în lume nu se vorbește în presă și în politică cu atâta dezinvoltură despre acoperiți în justiție și presă iar poporul își vede de mici și bere pe sistemul “lasă bă, că merge așa”.
parere... May 13, 2015 at 17:40
raţă pe varză sau sub varză.
Obs May 13, 2015 at 18:06
Scuze, ,,ii apartin”.
Stan Petru Paul May 13, 2015 at 20:26
Oare livia stanciu si kovesi sunt acoperite ?